Nibda billi nirringrazzjakom għal din l-istedina, u nsellem lill-Onor. Ministru Bartolo li għoġbu wkoll jingħaqad magħna għal din l-okkażjoni mhux biss importanti iżda wkoll waħda li tmiss il-qlub. Għalkemm dan huwa suġġett li jien u marti, Miriam, niltaqgħu miegħu ta'spiss fil-qadi ta'dmirijietna, ma jonqos qatt milli jnissel emozzjonijiet qawwija. Dan għaliex qed nitkellmu dwar sitwazzjonijiet diffiċli ta' mard, u l-effetti tiegħu fuq il-familji tagħna, speċjalment it-tfal. Ir-riżultat ta' dan, ħafna drabi huwa li t-tfal iħossuhom imwarrbin, mitlufa u waħidhom. Sikwit ngħid illi sitwazzjoni ta' mard gravi, mhux biss il-pazjent li jkun jeħtieġlu kura u attenzjoni, iżda dawk kollha li jgħixu fid-dar miegħu, il-familjari u l-ħbieb. F' dawn iċċirkustanzi is-sens ta' ansjeta', biża u skonfort diffiċli jintgħelbu fl-adulti, aħseb u ara fit-tfal. Dawn m'humiex sitwazzjonijiet li wieħed isolvi faċilment, u ma hemmx soluzzjoni waħda li tgħodd għal kull każ. Iżda nħoss li llum, permezz ta' dak li ġie miftiehem bejn il-Foundation for Educational Services u l-Karl Vella Foundation, qed nagħmlu pass sinifikanti 'l quddiem biex intejbu l-ħajja ta' dawn iċ-ċkejknin. Il-wens li jistgħu jsibu dawn it-tfal permezz ta' dan l-MOU li ser jiġi ffirmat huwa mprezzabbli, mhux biss billi jsibu appoġġ konkret f'ambjent adegwat fiċ-Ċentru Karl Vella Foundation, l'bogħod mill-isptarijiet u tobba, fejn jistgħu jagħmlu x-xogħol ta' wara l-iskola, jilgħabu xi ftit u forsi wkoll jiftħu qalbhom ma' min jista' jtihom il-faraġ li jkollhom bżonn. Inrodd ħajr lill-FES, u lill-Ministru Bartolo li għarfu l-impatt li jista' jkollu proġett bħal dan. L-istess tifħir imur għall-Karl Vella Foundation u l-voluntiera kollha, għax xogħol imprezzabbli u l-ġid li tagħmel mat-tfal direttament u l-ġenituri tagħhom b'mod indirett. B'dak li qed tagħmlu, qegħdin troddu ħajr lill-min ispira lill-ħafna permezz tat-tbatija tiegħu, is-Sur Karl Vella, li nsellem lill-memorja tiegħu minn hawn. Iżda qegħdin ukoll tmissu il-ħajja ta' bosta li jinsabu f'sitwazzjoni vulnerabbli. Ta' dan, jien u Miriam nirringrazzjawkom mill-qalb.